Document ID: 32005D0511

Reference:
19/Sv. 16
HR
Službeni list Europske unije
90
32005D0511
L 185/35
SLUŽBENI LIST EUROPSKE UNIJE
ODLUKA VIJEĆA 2005/511/PUP
od 12. srpnja 2005.
o zaštiti eura od krivotvorenja imenovanjem Europola središnjim uredom za sprečavanje krivotvorenja eura
VIJEĆE EUROPSKE UNIJE,
uzimajući u obzir Ugovor o Europskoj uniji, a posebno njegov članak 30. stavak 1. točku (b) i članaka 34. stavak 2. točku (c),
uzimajući u obzir inicijativu Savezne Republike Njemačke, Kraljevine Španjolske, Francuske Republike, Talijanske Republike i Ujedinjene Kraljevine Velike Britanije i Sjeverne Irske (1),
uzimajući u obzir mišljenje Europskog parlamenta (2),
budući da:
(1)
Kao zakonita valuta dvanaest država članica, euro sve više postaje svjetska valuta i zato predstavlja visokoprioritetnu metu međunarodnih organizacija za krivotvorenje novca u Europskoj uniji i trećim zemljama.
(2)
Potrebno je spriječiti daljnje povećanje broja krivotvorenih euronovčanica koje bi ugrozile slobodan optjecaj novčanica i eurokovanica.
(3)
Potrebno je uspostaviti suradnju među samim državama članicama te između država članica i Europola radi učvršćenja sustava zaštite eura izvan teritorija Europske unije.
(4)
Trebalo bi učinkovitije primjenjivati Međunarodnu konvenciju o sprečavanju krivotvorenja novca donesenu 20. travnja 1929. u Ženevi (dalje u tekstu „Ženevska konvencija”), u skladu s uvjetima europskih integracija.
(5)
Treće zemlje trebaju središnju kontaktnu točku radi podataka o krivotvorenim eurima, a sve podatke o krivotvorenim eurima trebalo bi skupiti u Europolu radi analize.
(6)
S obzirom na Okvirnu odluku Vijeća 2000/383/PUP od 29. svibnja 2000. o povećanju zaštite kaznenim i drugim sankcijama protiv krivotvorenja povezanoga s uvođenjem eura (3), Vijeće smatra primjerenim da sve države članice postanu ugovorne stranke Ženevske konvencije i osnuju središnje urede u smislu članaka 12. Konvencije.
(7)
Vijeće smatra primjerenim imenovati Europol središnjim uredom za borbu protiv krivotvorenja eura u smislu članaka 12. Ženevske konvencije,
ODLUČILO JE:
Članak 1.
1.   Za države članice koje su ugovorne stranke Ženevske konvencije, Europol u skladu s Izjavom iz Priloga (dalje u tekstu: „Izjava”) djeluje kao središnji ured za sprečavanje krivotvorenja eura u smislu prve rečenice članka 12. Ženevske konvencije. Za krivotvorenje svih ostalih valuta i za funkcije središnjega ureda koje nisu na temelju Izjave delegirane Europolu, na snazi ostaju sadašnje ovlasti središnjih nacionalnih ureda.
2.   Vlade država članica koje su ugovorne stranke Ženevske konvencije objavljuju Izjavu i ovlašćuju predstavnika Savezne Republike Njemačke da Izjavu proslijedi glavnom tajniku Ujedinjenih naroda.
Članak 2.
Ova Odluka proizvodi učinke na dan njezine objave u Službenom listu Europske unije.
Sastavljeno u Bruxellesu 12. srpnja 2005.
Za Vijeće
Predsjednik
G. BROWN
(1)  SL C 317, 22.12.2004., str. 10.
(2)  Mišljenje doneseno 12. travnja 2005. (još nije objavljeno u Službenom listu).
(3)  SL L 140, 14.6.2000., str. 1. Okvirna odluka kako je izmijenjena Okvirnom odlukom 2001/888/PUP (SL L 329, 14.12.2001., str. 3.).
PRILOG
Izjava … o imenovanju Europola središnjim uredom za sprečavanje krivotvorenja eura
…, država članica Europske unije, dala je Europskom policijskom uredu (dalje u tekstu „Europol”) ovlaštenje za sprečavanje krivotvorenja eura.
Da bi Ženevska konvencija iz 1929. funkcionirala učinkovitije, … ubuduće ispunjava svoje obveze kako slijedi:
1.
U vezi s krivotvorenjem eura, Europol izvršava – u okviru svojeg cilja u skladu s Aktom Vijeća od 26. srpnja 1995. o osnivanju Europskog policijskog ureda (Konvencija o Europolu) (1) – sljedeće funkcije središnjeg ureda u smislu članaka 12. do 15. Ženevske konvencije iz 1929.
1.1
U skladu s Konvencijom o Europolu, Europol objedinjuje i obrađuje sve informacije čija priroda olakšava istraživanje, sprečavanje i borbu protiv krivotvorenja eura te prosljeđuje te informacije bez odlaganja nacionalnim središnjim uredima država članica.
1.2
U skladu s Konvencijom o Europolu, a posebno člankom 18. Konvencije te Aktom Vijeća od 12. ožujka 1999. kojim se donose pravila za Europolov prijenos osobnih podataka trećim zemljama i trećim tijelima (2), Europol se izravno dopisuje sa središnjim uredima trećih zemalja radi izvršenja zadaća iz točaka 1.3, 1.4 i 1.5 ove Izjave.
1.3
Europol središnjim uredima trećih zemalja šalje komplet autentičnih uzoraka eura ako to smatra svrhovitim.
1.4
Europol redovito obavješćuje središnje urede trećih zemalja, dajući sve potrebne pojedinosti, o novoizdanim kovanicama i novčanicama te o njihovu povlačenju iz optjecaja.
1.5
Osim ako se radi o posve lokalnim interesima, Europol obavješćuje, ako to smatra svrhovitim, središnje urede trećih zemalja o:
—
svakom otkriću krivotvorenih ili falsificiranih eura. Uz obavijest o krivotvorenju ili falsifikatu mora biti priložen tehnički opis krivotvorine, koji daje samo institucija čije su novčanice krivotvorene. Treba poslati i fotografsku reprodukciju ili, ako je to moguće, uzorak krivotvorine. U hitnim slučajevima zainteresiranim središnjim uredima može se diskretno poslati i obavijest i kratak opis koji je sastavila policija, koji ne utječe na gore spomenutu obavijest i tehnički opis,
—
pojedinostima o otkriću krivotvorina, navodeći je li bilo moguće zaplijeniti sav krivotvoren novac koji je stavljen u optjecaj.
1.6
Kao središnji ured za države članice, Europol sudjeluje na konferencijama na temu krivotvorenja eura u smislu članaka 15. Ženevske konvencije.
1.7
Ako Europol ne bude mogao izvršavati zadaće iz točaka 1.1 do 1.6 u skladu s Konvencijom o Europolu, nacionalni središnji uredi država članica zadržavaju svoje ovlasti.
2.
U vezi krivotvorenja svih drugih valuta i za funkcije središnjega ureda za koje Europol nije ovlašten u skladu s točkom 1., sadašnje ovlasti središnjih nacionalnih ureda ostaju na snazi.
Ime predstavnika …, dana …
(1)  SL C 316, 27.11.1995., str. 1.
(2)  SL C 88, 30.3.1999., str. 1. Akt Vijeća koji je izmijenjen Aktom Vijeća od 28. veljače 2002. (SL C 76, 27.3.2002., str. 1.).

Summary:
Zaštita eura od krivotvorenja – Europol
Zaštita eura od krivotvorenja – Europol
SAŽETAK DOKUMENTA:
Odluka 2005/511/PUP kojom se Europol imenuje središnjim uredom za sprečavanje krivotvorenja eura
ČEMU SLUŽI OVA ODLUKA?
              
Odlukom se Europol imenuje središnjim uredom za sprečavanje krivotvorenja eura radi učinkovite primjene Međunarodne konvencije o sprečavanju krivotvorenja novca donesene 1929. u Ženevi (Ženevska konvencija) i povećanja suradnje između samih država Europske unije (EU) te suradnje između država EU-a, Europola i država izvan EU-a.
KLJUČNE TOČKE
              
EU povećava suradnju između država EU-a te između država EU-a i Europola s ciljem zaštite eura od krivotvorenja na međunarodnoj razini. Države izvan EU-a trebaju središnju kontaktnu točku radi podataka o krivotvorenim eurima. Sve te podatke treba skupiti u Europolu radi analize, a Europol djeluje kao središnji ured za sprečavanje krivotvorenja eura na temelju Ženevske konvencije.
Uloga Europola
Europol djeluje kao središnji ured za sprečavanje krivotvorenja eura u smislu članka 12. Ženevske konvencije, u kojem se navodi: „u svakoj zemlji, u okviru domaćeg prava, istrage čiji je predmet krivotvorenje treba organizirati središnji ured.”
U kontekstu svoga mandata, Europol:
centralizira i obrađuje sve informacije čija priroda olakšava istraživanje, sprečavanje i borbu protiv krivotvorenja eura te prosljeđuje te informacije nacionalnim središnjim uredima država EU-a;
izravno se dopisuje sa središnjim uredima država izvan EU-a u skladu s pravilima prijenosa osobnih podataka;
ako to smatra svrhovitim, središnjim uredima država izvan EU-a šalje komplet autentičnih uzoraka eura;
redovito obavješćuje središnje urede država izvan EU-a o novoizdanim kovanicama i novčanicama, njihovu povlačenju iz optjecaja, svakom otkriću krivotvorenih ili falsificiranih eura, detaljima o otkriću krivotvorina itd.
Kada je riječ o krivotvorenju svih drugih valuta, središnji nacionalni uredi zadržavaju nadležnost.
Učinkovita primjena Ženevske konvencije iz 1929.
Ženevska konvencija trebala bi se primjenjivati učinkovitije. Njome se utvrđuju učinkovita pravila za sprečavanje i borbu protiv kršenja propisa o krivotvorenju. Riječ „valuta” odnosi se na novčanice i kovanice koje su zakonito sredstvo plaćanja.
Vijeće smatra svrhovitim da sve države EU-a postanu ugovorne stranke Konvencije.
OTKAD SE ODLUKA PRIMJENJUJE?
              
Primjenjuje se od 16. srpnja 2005.
GLAVNI DOKUMENT
            
Odluka Vijeća 2005/511/PUP od 12. srpnja 2005. o zaštiti eura od krivotvorenja imenovanjem Europola središnjim uredom za sprečavanje krivotvorenja eura (SL L 185, 16.7.2005., str. 35.–36.)
Posljednje ažuriranje 23.03.2017